text: Larmende kampfly tvinger naboer til at flytte
  24 november 2017 kl. 14.42
  De nye kampfly på Skrydstrup Flyvestation larmer så meget, at staten nu må opkøbe nabogrunde.
  Naboerne til Flyvestation Skrydstrup risikerer nu, at staten opkøber deres hjem, fordi de nye F-35 kampfly larmer så meget, at de overskrider alle støjgrænser. Det kan DR fortælle i dag.
  Forsvarsminister Claus Hjort Frederiksen (V) skriver i et brev til Folketinget, at der "forventes ekspropriation af et antal ejendomme eller evt. erstatninger samt overskridelser af grænseværdierne for støj".
  Haderslevs Borgmester H.P Geil (V) siger til TV SYD, at han er lige så overrasket over den udmelding som alle andre.
  Enhedslisten har tidligere gjort opmærksom på, at Norge måtte bruge hvad der svarer til 810 millioner danske kroner på at opkøbe nærliggende ejendomme, da de købte F-35.
  Det danske forsvarsministerium har tidligere skrevet, at opkøb af ejendomme samt lydisolering af nabohuse ikke var nødvendigt. Nu ser det dog ud til, at det er nødvendigt alligevel. 
  Forsvarsministeriet og Haderslev Kommune afholder et borgermøde om støjgenerne onsdag den 29. november.
  
  
  